Põllumajandustoodete ja toiduainete sektoris kasutatava kaitstud päritolunimetuse või kaitstud geograafilise tähise tootespetsifikaadi heakskiidetud standardmuudatuse avaldamine vastavalt komisjoni delegeeritud määruse (EL) nr 664/2014 artikli 6 lõigetele 2 ja 3

(2022/C 386/12)

Käesolev teade on avaldatud vastavalt komisjoni delegeeritud määruse (EL) nr 664/2014 (1) artikli 6 lõikele 5.

Teade liikmesriigist pärit kaitstud päritolunimetuse või kaitstud geograafilise tähise tootespetsifikaadis tehtava standardmuudatuse heakskiitmise kohta (määrus (EL) nr 1151/2012)

„Arroz de Valencia / Arròs de València“

ELi nr: PDO-ES-0151-AM01 – 21.7.2022

KGT ( ) KPN (X)

1. Toote nimetus

„Arroz de Valencia / Arròs de València“

2. Liikmesriik, kuhu geograafiline piirkond kuulub

Hispaania

3. Standardmuudatusest teavitav liikmesriigi ametiasutus

Maaelu arengu peadirektoraat, põllumajanduse, maaelu arengu, klimaatilise hädaolukorra ja ökoloogilise ülemineku nõukogu

4. Heakskiidetud muudatus(t)e kirjeldus

Muudatusega on lisatud uued sordid („Bombón“, „Copsemar 7“ ja „Argila“), mis on otseselt seotud tootespetsifikaadis juba hõlmatud sortidega ning millel on juba loetletud omadustega sarnased omadused, kuid millel on agronoomilised eelised, nagu suurem soolsuse taluvus, pestitsiidide ja toitainete väiksem kasutamine ja väiksem veevajadus. Muudatust loetakse standardmuudatuseks vastavalt delegeeritud määruse (EL) nr 1151/2012 artikli 53 lõikele 2, kuna:

1. uute sortide lisamine ei mõjuta toote põhiomadusi, mis on esitatud lisatud sordiaretajate aruannetes;

2. toote kvaliteedi või omaduste ja geograafilise keskkonna vahelist seost ei muudeta;

3. ei taotleta toote või selle osa nime muutmist;

4. ei taotleta määratletud geograafilist piirkonda mõjutavaid muudatusi;

5. ei lisata piiranguid toote või selle toorainega kauplemisele.

Muudatusega kaasneb muudatus koonddokumendis.

KOONDDOKUMENT

„Arroz de Valencia/Arròs de València“

ELi nr: PDO-ES-0151-AM01 – 21.7.2022

KGT ( ) KPN (X)

1. Nimetus

Arroz de Valencia / Arròs de València

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puu- ja köögiviljad (värsked ja töödeldud)

3.2. Punktis 1 esitatud nimetusele vastava toote kirjeldus

Riis (Oryza sativa), sordid „Senia“, „Bahía“, „Bomba“, „J. Sendra“, „Montsianell“, „Gleva“, „Sarçet“ ja „Albufera“, „Bombón“, „Argila“, „Copsemar 7“. Turustatakse järgmiste näitajatega (keskmised väärtused) valget või täisterariisi:

Keskmised 4 % Kollased ja vasekarva terad 0,20 % Punased ja punasejutilised terad 0,50 % Kriitjad ja rohelised terad 2 % Plekilised ja kahjustatud terad 0,50 % Võõrkehad 0,10 % Minimaalne veatute terade kogus 92,70 %

Töödeldud toore tera omadused (keskmised väärtused):

Sort Pikkus (mm) Pikkus/laius Pärlitaolised terad (%) Bahía 5,6 1,8 99 Senia 5,6 1,8 99 Bomba 5,2 1,8 99 J. Sendra 5,7 1,8 99 Montsianell 5,7 1,8 99 Gleva 5,7 1,8 99 Sarçet 6 1,8 99 Albufera 5,2 1,7 99 Bombon 5,3 1,8 99 Argila 5,8 1,7 99 Copsemar 7 5,5 1,7 99

KPNiga riisil „Arroz de Valencia“ on ka järgmised koostisega seotud omadused (keskmised väärtused).

SORT AMÜLOOSISISALDUS (%) Bahía 19,1 % Senia 16,3 % Bomba 24,9 % J. Sendra 17,5 % Montsianell 18,1 % Gleva 17,7 % Sarçet 16,3 % Albufera 25,6 % Bombón 24 % Argila 20,9 % Copsemar 7 24,4 %

3.3. Tooraine (üksnes töödeldud toodete puhul) ja sööt (üksnes loomse päritoluga toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Kõik etapid alates külvist kuni saagikoristuse, kuivatamise ja pakendamiseks ettevalmistamiseni.

3.5. Erieeskirjad viilutamise, riivimise, pakendamise jm kohta

Pakendamine peab toimuma tootmispiirkonnas, et tagada toote organoleptilised omadused ja jälgitavus sama kontrollisüsteemi alusel.

3.6. Sellise toote märgistamise erieeskirjad, millele tähistatud registreeritud nimetus viitab

Kaitstud päritolunimetusega hõlmatud riisi tohib turustada ainult nummerdatud lisamärgisega pakendis. Nii etiketil kui ka lisaetiketil peavad olema sõnad „Denominación de Origen „Arroz de Valencia““, millele on vajaduse korral lisatud samaväärne valentsiakeelne nimetus „Denominació d’Orige „Arròs de València““.

4. Geograafilise piirkonna täpne määratlus

Riisi kasvatatakse Valencia autonoomse piirkonna Alicante, Castellóni ja Valencia provintsi looduslikel märgaladel. Peamiselt omavalitsusüksustes, mis asuvad selliste loodusparkide nagu Parque natural de la Albufera de Valencia, Parque Natural del Marjal de Pego-Oliva ja la Marjal de Almenara mõjualas. Kõigil nimetatud aladel on suur ökoloogiline väärtus, mistõttu on riis ökosüsteemi jätkusuutlikkuse seisukohast väga tähtis.

Piirkond hõlmab järgmisi omavalitsusüksusi:

Parque Natural de la Albufera (Valencia provints) mõjuala: Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca ja Valencia.

Teised Valencia provintsi omavalitsusüksused: Alginet, Almacera, Almusafes, Alquería de la Condesa, La Alcudia, Alcira, Benifayo, Corbera, Favareta, Fortaleny, Llaurí, Masamagrell, Oliva, La Pobla de Farnals, Polinya del Xuquer, Puzol, Rafelbuñol, Riola, Sagunto ja Tavernes de Valldigna.

Alicante provintsi omavalitsusüksus: Pego.

Castellóni provintsi omavalitsusüksused: Almenara, Castellón, Chilches ja La Llosa.

5. Seos geograafilise piirkonnaga

5.1. Geograafilise piirkonna eripära

Looduslikud tegurid

KPNiga riisi „Arroz de Valencia“ kasvatatakse sooaladel, kus on erilised tulvaveetingimused. Tegemist on lubjarikaste (30–50 % karbonaate), saviste, vähese orgaanilise aine sisalduse ja aluselise reaktsiooniga muldadega (pH 8–8,3). Pinnas on tugev ja laseb vähe vett läbi.

Vahemere piirkonnale omastele kliimatingimustele vastavalt on õhutemperatuur aasta läbi mahe ning sademeid esineb vähe, peamiselt sügisel ja kevadel.

Mere lähedusest tingituna puhuvad piirkonnas rannikutuuled, mis kaitsevad päevaste külmade tuulte eest. Suvekuudel puhub kõrgendikult tulev väga kuiv ja kuum läänetuul.

Oluline osa määratletud piirkonnast asub looduspargi Parque Natural de la Albufera de Valencia territooriumil. Piirkondlike eripärade tõttu on seal võimalik kasvatada üksnes riisi, mis on omakorda väga oluline tegur looduspargi ökoloogilise tasakaalu säilitamisel.

Albufera de Valencia looduspargi 21 120 hektari suurusest pindalast moodustavad riisipõllud 65 %.

Inimtegurid

Määratletud piirkonnas on riisi kasvatatud juba sajandeid. On dokumente, millest nähtub, et kunagises Valencia kuningriigis kasvatati riisi juba enne, kui Jaime I selle 1238. aastal vallutas. Riisiviljelust kirjeldatakse ka dokumendis „Llibre dels repartiments“, millega jagati äsja vallutatud kuningriigi maad.

Kuningas Fernando VI 1753. aasta määrusega määrati kindlaks piirkonna riisiviljelusalade piirid.

Valencia autonoomse piirkonna riisikasvatust kirjeldavate teoste hulka kuuluvad ka Rafael Font de Mora y Llorensi „El arroz“ (1939) ja José María Carrasco García „Compendio arrocero“ (1952).

Aastatepikkuse viljeluspraktika käigus on välja kujunenud piirkonnale omased tavad, nt nn eixugons (enjuagados) (loputamine), mis seisneb selles, et taimed jäetakse vetikatega võitlemise eesmärgil mõneks päevaks ilma veeta. Protseduuri tehakse üldiselt juuni lõpus, kui riisitaimed on juba kasvama läinud.

Teine eripärane viljelustava on kesapõldude üleujutamine talvel. Selle eesmärk on lõhkuda teatavate mullaorganismide elutsükkel ja nii toimib see desinfektsioonimeetodina. Samal ajal suureneb selliste veeorganismide (seened, vetikad, väikesed lülijalgsed) elurikkus, kes aitavad kaasa koristusjääkide lagundamisele, rikastades mulda oma jäänuste ning makro- ja mikrotoitainetega.

5.2. Toote eripära

KPNiga riis „Arroz de Valencia“ imab suurepäraselt maitseid, kuna piirkonnas kasvatatavate sortide amüloosisisaldus on suur. Lisaks pärlitaoliste terade suurele osakaalule on riisiterade ühtlane suurus oluline tegur, mis tagab ühtlase ja püsiva keemispunkti.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse korral) või toote erilise kvaliteedi, maine või muude omaduste vahel (kaitstud geograafilise tähise korral)

Määratletud piirkond paikneb rannajoone ja rannikul asuvate mäestike vahel. Sellise harukordse asendi tõttu jõuab öösiti põldudele meretuul, mis tagab terade aeglase ja järkjärgulise valmimise, hoiab ära lõhede tekke ning aitab võimalikult suurel määral vältida terade pragunemist nii jahvatamisel kui ka keetmisel.

Peamiselt looduspargist Parque Natural de la Albufera de Valencia koosnev määratletud piirkond on moodustunud iidsetest looduslikest märgaladest. Mullad on lubjarohked, savised, sisaldavad vähe orgaanilist ainet ja annavad aluselise reaktsiooni. Seetõttu on pinnas raske, väga tugev ja laseb vähe vett läbi, mis võimaldab ujutada põlde võimalikult vähese veega ja kasutada paremini ära mullas sisalduvaid toitaineid. See omakorda mõjutab positiivselt õisikute alaosas olevate terade täitumist ja vähendab moondunud või ebakorrapäraste terade teket.

Määratletud piirkonnas ei puhu päevasel ajal külmad tuuled ja vesi on soe. See soodustab pärlitaoliste terade moodustumist ja võimaldab ebaõnnestumist kartmata viljeleda pika kasvutsükliga sorte. Tänu sellele on võimalik viljeleda kõnealuseid KPNiga hõlmatud sorte määratletud piirkonnas, mis annab neile eripärase omaduse, st suure amüloosisisalduse. Nimetatud omaduse tõttu on see riis ka kulinaarselt väga hinnatud, kuna amüloosisisaldusest sõltub tasakaal selle vahel, kuidas maitse riisi imendub ja kui kõva on riisitera.

Valencia riisikasvatuse traditsioon on tihedalt seotud kulinaarsete tavadega. Valencia köögis on riis laialdast kasutust leidnud ja sealse köögi keskmes on paella, arroces caldosos (leemes keedetud riis) ja arroces al horno (ahjuriis). Need riisil põhinevad toidud on otseselt seotud piirkonnale iseloomulike sortidega, sest viimased imavad maitset eriti hästi otse leemest, toimides seega suurepäraselt maitse vahendajana, mistõttu on nimetatud road mujal maailmas tuntud riisiroogadega võrreldes väga erilised.

Läänetuul puhub eemale seenespoorid, nagu Pyricularia ja Helminthosporium, ning see vähendab kahjustatud terade hulka.

Viide tootespetsifikaadi avaldamisele

http://www.agricultura.gva.es/pc_arrozdevalencia

(1) ELT L 179, 19.6.2014, lk 17.